## Naredba o mjerama za sprječavanje pojave i širenja klasične svinjske kuge

### NN 26/2013 (1.3.2013.), Naredba o mjerama za sprječavanje pojave i širenja klasične svinjske kuge

MINISTARSTVO POLJOPRIVREDE

443

Na temelju članka 17. stavka 3. Zakona o veterinarstvu (»Narodne novine« broj 41/07 i 55/11), ministar poljoprivrede, donosi

NAREDBU

O MJERAMA ZA SPRJEČAVANJE POJAVE I ŠIRENJA KLASIČNE SVINJSKE KUGE

I. OPĆE ODREDBE

Radi sprječavanja moguće pojave i širenja klasične svinjske kuge naređuju se sljedeće mjere:

Na području cijele zemlje:

(a) zabranjen je prijevoz i kretanje svinja izvan farme, uzgoja ili dvorišta radi prirodnog pripusta u drugim uzgojima, farmama ili dvorištima;

(b) zabranjeno je privremeno uvođenje rasplodnih svinja u druge uzgoje radi pripusta;

(c) zabranjeno je stavljanje mesa svinja u promet izravno iz dvorišta;

(d) zabranjeno je pašno držanje svinja, osim ako se svinje na otvorenom drže tako da ih stalno čuva i nadzire posjednik i da se drže na prostoru koji je kao takav registriran u Jedinstvenom registru domaćih životinja, te ima jedinstveni identifikacijski broj gospodarstva i druge podatke koji se traže sukladno posebnim propisima;

(e) posjednik svinja koje se drže na način kako je određeno u podtočki (d) ovoga Dijela, mora osigurati da su domaće svinje potpuno izolirane od divljih svinja tako da s njima ne mogu doći u izravan ili neizravan kontakt;

(f) naređuje se provođenje dezinfekcije prijevoznih sredstava prilikom ulaska i izlaska sa sajma. Odgovorna osoba na sajmu mora voditi evidenciju o dezinfekciji u skladu s posebnim propisom;

(g) naređuje se, bez odgađanja, prijava veterinaru svinja koje pokazuju znakove klasične svinjske kuge, uginuća domaćih svinja i nađenih uginulih divljih svinja i uginuća svinja držanih na paši (u skladu ili protivno odredbama podtočke (d) ovoga Dijela) te obvezno pretraživanje uzoraka organa uginulih domaćih i divljih svinja, sukladno Pravilniku o dijagnostičkom priručniku za klasičnu svinjsku kugu (»Narodne novine« broj 16/05 i 62/08), radi isključivanja klasične svinjske kuge;

(h) pri svakoj primjeni antibiotika u svinja, kada nakon 5 dana nije došlo do pada tjelesne temperature i poboljšanja zdravstvenog statusa, ovlašteni veterinar mora uzeti uzorke za laboratorijsku pretragu kako bi se isključila klasična svinjska kuga;

(i) posjednik domaćih svinja na gospodarstvu mora onemogućiti izravni ili neizravni kontakt između domaćih i divljih svinja;

(j) posjednik domaćih svinja mora izbjegavati izravan i neizravan kontakt s divljim svinjama i provoditi preventivne biosigurnosne mjere za smanjenje opasnosti od unošenja virusa uzročnika klasične svinjske kuge u uzgoje domaćih svinja;

(k) svinje se mogu prevoziti samo u vozilima koja su odgovarajuće oprana i dezinficirana nakon što su u njima prevožene životinje;

(l) posjednici svinja dužni su osigurati potpunu provedbu biosigurnosnih mjera propisanih godišnjom Naredbom o mjerama zaštite zdravlja životinja od zaraznih i nametničkih bolesti i njihovom financiranju.

II. DODATNE MJERE KOJE SE PROVODE NA PODRUČJU KARLOVAČKE, SISAČKO-MOSLAVAČKE I VUKOVARSKO-SRIJEMSKE ŽUPANIJE

Na području Karlovačke, Sisačko-moslavačke i Vukovarsko-srijemske županije, osim mjera navedenih u Dijelu I. ove Naredbe, moraju se provoditi i sljedeće mjere:

(a) sve svinje na gospodarstvu moraju biti zatvorene u svinjce, štale ili prostore kako je navedeno u podtočkama (d) i (e) Dijela I. ove Naredbe;

(b) posjednici domaćih svinja moraju onemogućiti neizravan kontakt domaćih svinja s divljim svinjama te osigurati da divlje svinje nemaju pristup bilo kakvim sredstvima ili materijalu koji bi kasnije mogao doći u kontakt s domaćim svinjama na gospodarstvu;

(c) na ulazu i izlazu iz objekta i prostora u kojima se drže svinje te na ulazu i izlazu s gospodarstva mora biti osigurana provedba odgovarajuće dezinfekcije;

(d) osobe koje su bile u kontaktu s divljim svinjama moraju dobro oprati i dezinficirati odjeću i obuću te provoditi druge odgovarajuće higijenske i biosigurnosne mjere uključujući zabranu ulaza u objekte i prostore gdje se drže domaće svinje kako bi se smanjila opasnost od unošenja uzročnika bolesti;

(e) na gospodarstvo koje drži domaće svinje zabranjeno je unošenje bilo kojeg organa ili tkiva odstrjeljene ili uginule divlje svinje kao i bilo koje opreme ili pribora koji je mogao biti kontaminiran uzročnikom bolesti;

(f) osobe koje rade ili borave u šumi moraju provoditi stroge biosigurnosne mjere prije povratka na gospodarstvo, a posebno prije kontakta s domaćim svinjama (pranje i dezinfekcija obuće, pribora i opreme, guma vozila, promjena odjeće);

(g) posjednici svinja moraju ograničiti ulaske ljudi u objekte gdje se drže svinje, a pri svakom ulasku u takve objekte moraju se provoditi stroge preventive biosigurnosne mjere.

III. STAVLJANJE SVINJA U PROMET

(1) Zabranjeno je stavljanje svinja koje se drže na paši na području Karlovačke, Sisačko-moslavačke i Vukovarsko-srijemske županije u promet izvan tih županija.

(2) Zabranjeno je stavljanje svinja s gospodarstva na području Karlovačke, Sisačko-moslavačke i Vukovarsko-srijemske županije u promet izvan tih županija, osim pod posebnim uvjetima kako je navedeno u Dijelu IV. ove Naredbe.

(3) Dozvoljeno je stavljanje svinja s gospodarstva na području Karlovačke, Sisačko-moslavačke i Vukovarsko-srijemske županije, u promet na područje tih županija. Svinje koje se drže na paši i stavljaju se u promet na području Karlovačke, Sisačko-moslavačke i Vukovarsko-srijemske županije, moraju prije stavljanja u promet biti pretražene testom lančane reakcije polimeraze za klasičnu svinjsku kugu, u skladu s točkom C. Poglavlja VI. Priloga I. Pravilnika o dijagnostičkom priručniku za klasičnu svinjsku kugu, s negativnim rezultatom, s tim da pretraživanje mora biti provedeno unutar 7 dana prije otpreme, a broj pretraženih uzoraka mora, s 95% povjerenja, omogućiti otkrivanje infekcije virusom klasične svinjske kuge u prevalenciji od 5%, u pošiljci svinja koja će biti otpremljena, te moraju udovoljavati odredbama Dijela IV. točke 1. podtočke (a) i (b) ove Naredbe.

(4) Dozvoljeno je stavljanje svinja s gospodarstva koje se nalazi izvan područja Karlovačke, Sisačko-moslavačke i Vukovarsko-srijemske županije u promet pod uvjetom da, unutar 30 dana prije otpreme pošiljke svinja s tog gospodarstva, na isto nisu uvedene domaće svinje s gospodarstva koje se nalazi u Karlovačkoj, Sisačko-moslavačkoj ili Vukovarsko-srijemskoj županiji.

(5) Dozvoljeno je stavljanje svinja s gospodarstva koje se nalazi izvan područja Karlovačke, Sisačko-moslavačke i Vukovarsko-srijemske županije u promet na područje Karlovačke, Sisačko-moslavačke ili Vukovarsko-srijemske županije bez ograničenja, uz obveznu provedbu dezinfekcije vozila nakon istovara svinja.

IV. POSEBNI UVJETI ZA STAVLJANJE SVINJA U PROMET

(1) Promet svinja iz Dijela III. točke 2. ove Naredbe, dozvoljen je ukoliko:

(a) su svinje prije otpreme podvrgnute kliničkom pregledu u skladu s postupcima provjere i uzimanja uzoraka, propisanih u točki A i podtočkama 1, 2. i 3. točke D. Poglavlja IV. Priloga I. Pravilnika o dijagnostičkom priručniku za klasičnu svinjsku kugu;

(b) unutar 30 dana prije otpreme pošiljke svinja s tog gospodarstva, na isto nisu bile uvedene svinje.

(2) U svjedodžbu o zdravstvenom stanju i mjestu podrijetla životinje mora biti upisan datum kliničkog pretraživanja, a kada je primjenjivo i broj svinja koje su uzorkovane te rezultati pretrage testom lančane reakcije polimeraze za klasičnu svinjsku kugu.

V. STAVLJANJE U PROMET SJEMENA, JAJNIH STANICA I ZAMETAKA SVINJA

(1) Dozvoljeno je stavljanje u promet sjemena svinja podrijetlom od nerasta iz odobrenih centara za prikupljanje sjemena koji se nalaze na području Karlovačke, Sisačko-moslavačke i Vukovarsko-

-srijemske županije u promet na područje tih županija.

(2) Dozvoljeno je stavljanje u promet sjemena svinja podrijetlom od nerasta iz odobrenih centara za prikupljanje sjemena koji se nalaze izvan područja Karlovačke, Sisačko-moslavačke i Vukovarsko-srijemske županije bez, ograničenja.

(3) Dozvoljeno je stavljanje u promet jajnih stanica i zametaka svinja koje se drže na gospodarstvima izvan područja Karlovačke, Sisačko-moslavačke i Vukovarsko-srijemske županije bez ograničenja.

VI. DODATNI UVJETI ZA PRIJEVOZ SVINJA S GOSPODARSTAVA U KARLOVAČKOJ, SISAČKO--MOSLAVAČKOJ I VUKOVARSKO-SRIJEMSKOJ ŽUPANIJI

(1) Vozila koja su korištena za prijevoz svinja podrijetlom s gospodarstava u Karlovačkoj, Sisačko-moslavačkoj i Vukovarsko-srijemskoj županiji moraju biti očišćena, oprana i dezinficirana neposredno nakon svakog prijevoza svinja.

(2) Prijevoznik svinja mora dokaze o provedenom čišćenju, pranju i dezinfekciji iz točke 1. ovoga Dijela, dostavljati nadležnom veterinarskom inspektoru jednom mjesečno.

VII. MJERE KOJE SE PRIMJENJUJU NA DIVLJE SVINJE

(1) Zabranjuje se odvoženje i premještanje divljih svinja izvan područja Karlovačke, Sisačko-moslavačke i Vukovarsko-srijemske županije.

(2) Zabranjuje se prevoženje i premještanje divljih svinja iz jednog lovišta u drugo i iz jednog dijela lovišta u drugi na području Karlovačke, Sisačko-moslavačke i Vukovarsko-srijemske županije.

(3) Osim mjera čija je provedba određena važećim Programom nadziranja klasične svinjske kuge u divljih svinja i mjera čija je provedba određena rješenjem nadležnog veterinarskog inspektora, u Karlovačkoj, Sisačko-moslavačkoj i Vukovarsko-srijemskoj županiji:

– na području svih lovišta, odstrijeljene divlje svinje ili trupovi odstrijeljenih divljih svinja ne smiju biti stavljeni u promet izvan područja tih županija, prije dobivanja negativnog rezultata dijagnostičke pretrage na klasičnu svinjsku kugu provedene u skladu s dijagnostičkim postupkom iz točke C. Poglavlja VI. Priloga I. Pravilnika o dijagnostičkom priručniku za klasičnu svinjsku kugu, niti prije dobivanja rezultata dijagnostičke pretrage na klasičnu svinjsku kugu njihovo meso smije biti korišteno u mesnim prerađevinama i mesnim proizvodima koji se sastoje ili sadrže meso divljih svinja, a koji su namijenjeni za stavljanje u promet izvan područja Karlovačke, Sisačko-moslavačke i Vukovarsko-srijemske županije;

– u lovištima u kojima je, prema rješenju nadležnog veterinarskog inspektora, obvezno zadržavanje trupova odstrijeljenih divljih svinja do dobivanja rezultata analiza, a gdje nije moguće osigurati odgovarajući način držanja trupova odstrijeljenih divljih svinja do dobivanja rezultata laboratorijske pretrage, isti moraju biti neškodljivo uklonjeni pod službenim nadzorom;

– iznutrice i drugi dijelovi divljih svinja koji nisu namijenjeni za prehranu ljudi, nađene uginule divlje svinje i njihovi dijelovi moraju biti neškodljivo uklonjeni u skladu posebnim propisom, uzimajući u obzir preporuke iz Kriznog plana za klasičnu svinjsku kugu (klasa: 322-02/12-01/39, urbroj: 525-10/0244-12-1);

– sve divlje svinje virološki ili serološki pozitivne na klasičnu svinjsku kugu moraju biti neškodljivo uklonjene kao i divlje svinje koje su bile u kontaktu s pozitivnim divljim svinjama;

– u lovištima u kojima je zbog nalaza protutijela za virus klasične svinjske kuge provedba propisanih mjera određena rješenjem nadležnog veterinarskog inspektora, službeni veterinar ili veterinar kontrolnog tijela mora svaku odstrijeljenu ili nađenu uginulu divlju svinju pregledati i uzorkovati u svrhu pretraživanja na klasičnu svinjsku kugu u skladu s Pravilnikom o dijagnostičkom priručniku za klasičnu svinjsku kugu;

– lovoovlaštenik mora voditi evidenciju o odstrijeljenim divljim svinjama u lovištu, po obrascu koji je sastavni dio Kriznog plana za klasičnu svinjsku kugu (klasa: 322-02/12-01/39, urbroj: 525-10/0244-12-1);

– lovoovlaštenik mora voditi evidenciju o uginulim divljim svinjama u lovištu, po obrascu koji je sastavni dio Kriznog plana za klasičnu svinjsku kugu (klasa: 322-02/12-01/39, urbroj: 525-10/0244-12-1);

– u slučaju nalaza uginule divlje svinje lovac ili druga osoba mora postupiti u skladu važećim Programom nadziranja klasične svinjske kuge u divljih svinja.

(4) U lovištima gdje se u jedne ili više divljih svinja utvrde protutijela za klasičnu svinjsku kugu, sve odstrijeljene divlje svinje ili trupovi odstrijeljenih divljih svinja, moraju biti zadržani do dobivanja negativnog nalaza.

VIII. IZVJEŠĆA O PROVEDBI NADZORA

Nadležni veterinarski inspektor mora dostavljati Upravi veterinarstva podatke o nadzoru provedbe ove Naredbe i važećeg Programa nadziranja klasične svinjske kuge u divljih svinja, jednom mjesečno.

IX. ZAVRŠNE ODREDBE

Danom stupanja na snagu ove Naredbe prestaje važiti Naredba o mjerama za sprječavanje pojave i širenja klasične svinjske kuge (»Narodne novine« broj 135/11).

X. STUPANJE NA SNAGU

Ova Naredba stupa na snagu danom objave u »Narodnim novinama«.

Klasa: 011-02/13-01/11

Urbroj: 525-10/0243-13-1

Zagreb, 14. veljače 2013.

Ministar poljoprivrede

Tihomir Jakovina, v. r.

Naredba, NN 26/2013-443